Para outras páxinas con títulos homónimos véxase: Vigo (homónimos).

**Vigo Village** (vila ou aldea de Vigo) tamén chamada como simplemente **Vigo** pronunciado /ˈvaɪɡoʊ/ é unha parroquia civil do distrito de Gravesham en Kent, Inglaterra. Toma o seu nome dunha vivenda, pousada ou establecemento público do século XV, rebautizada no século XVIII após a batalla de Rande na Ría de Vigo. Mentres unha aldea próxima chamada Vigo estaba rexistrada nun mapa do século XVIII, a actual aldea construíuse a mediados do século XX, nun lugar que fora un campamento militar da Segunda guerra mundial. A parroquia civil foi creada o 1 de abril de 2000 a partir da parroquia de Meopham.

A aldea está situada no medio dun bosque de castiñeiros na parte superior de North Downs, ao leste da estrada entre Gravesend e Wrotham. Trosley Country Park atópase inmediatamente ao sur da vila e forma parte da área de North Downs de grande beleza natural. No censo de 2001 a parroquia civil de Vigo tiña unha poboación de 2.201 habitantes, reducíndose a 2.065 no censo de 2011.

Pousada Vigo Inn, en Vigo Village

Historia
--------

Entrada a Vigo
A pousada de Vigo ten sona de datar de 1471. Foi rebautizada despois da batalla de Rande de 1702, durante a Guerra de sucesión. Unha historia apócrifa suxire que a pousada foi renomeada por un home que a comprou cos premios de guerra obtidos durante a batalla.

Pouco se rexistra sobre a zona até a década de 1870, cando Sir Sidney Waterlow comprou grandes áreas de terreo, incluíndo a aldea de Fairseat, unha boa proporción de Stansted, e terras desde Wrotham a Meopham. As partes da propiedade estaban unidas por unha pequena ponte que levaba o escudo familiar sobre Trottiscliffe Road, que aínda está en evidencia hoxe. En 1887 construíu Trosley Towers na crista da escarpa ao leste de Trottiscliffe Road. Achegábase por dous camiños e estaba rodeado de terreos arborados. Construíronse outras conducións privadas, unha das cales é Hamilton Drive, que aínda sobrevive no Trosley Towers Country Park e vai desde o lugar da antiga casa até Commority Road.

Sir Sidney morreu en 1906 e a propiedade pasou ao seu fillo Sir Philip. Cando morreu en 1931, a propiedade foi vendida. Algunhas das casas, como a Pilgrims House no fondo de Trottiscliffe Road, foron compradas por inquilinos. Trosley Towers e os bosques foron vendidos ao señor EE Shahmoon en 1935. Durante este tempo construíronse chalés na zona. En 1936, Shahmoon fixo demolir as Trosley Towers e construíu Hamilton Lodge e as cortes adxacentes. Unha historia suxire que as cortes e o aloxamento (*Lodge*) foron construídos para acomodar o Sha de Persia e os seus cabalos de carreiras nas súas visitas a Inglaterra.

#### Segunda guerra mundial

En 1942 a zona foi tomada polo exército. Co estalido da guerra e o posterior aumento do tamaño do exército, facíase necesario un gran número de candidatos axeitados para adestrarse como oficiais. Este adestramento normalmente tiña lugar nunha Unidade de Adestramento de Oficiais Cadete (OCTU) que estaba unida ao brazo do servizo no que o cadete acabaría por servir. Con poucas excepcións, todos os cadetes oficiais estaban obrigados a asistir ao recentemente formado campamento de Wrotham pre-OCTU, que estaba situado no que hoxe é o lugar de Vigo Village. As áreas de adestramento estendéronse cara ao norte por todo Happy Valley, case até Meopham, e ao sur até terras de cultivo máis aló do Pilgrims Way. O sitio manexou a maioría dos oficiais do exército británico durante os próximos catro anos, manexando ata 10.000 homes en cada momento.

O adestramento de unidades motorizadas estaba situado no que hoxe son o Vigo Rugby Club e Highview.

O campo continuou funcionando até principios de 1946 e hoxe pouco queda do que no seu momento foi o maior pre-OCTU do mundo. Agora só son visibles os contornos dalgúns dos cimentos nos bosques circundantes, unha plataforma de formigón que era un punto de lectura de mapas e un muro de asalto desmoronado. Só queda un edificio, coas súas grandes portas dobres oxidadas, detrás do Colexio de Vigo e foi un dos garaxes de transporte de motor. O único outro recordatorio que queda hoxe é o nome dunha das estradas que atravesan a aldea, Erskine Road (nome dun comandante) e Hamilton Lodge, na Harvel Road.

### Posguerra

Coa saída do exército en 1946, a zona foi ocupada por persoas que, na súa maior parte, o perderan todo durante o *Blitz*. Aquí atoparon aloxamentos preparados e camiños ben feitos, e pronto se formou unha comunidade. A presenza dunhas 1000 persoas na zona levou aos concellos de Strood, Gravesend, West Malling e Northfleet a mellorar as condicións dos habitantes: axeitaron estradas, aseos e acondicinaron casetas, habilitouse unha biblioteca e un centro médico. O concello cobraba os alugueiros e o asentamento pasou a chamarse Vigo Village.

As cortes na parte traseira de Hamilton Lodge foron utilizadas como escola primaria desde aproximadamente 1948. Antes disto os nenos asistían ás escolas de Meopham e Culverstone.

A finais da década de 1950 moitos dos residentes foron realoxados en zonas próximas, o terreo foi desaloxado en certa medida e vendido polo Sr. Shahmoon a Croudace Ltd, unha empresa de promoción inmobiliaria.

A principios dos anos 70 construíse unha escola primaria, aberta en 1972.  Tamén se construíu un centro comercial e o pub The Villager abriuse en 1985.

Transporte
----------

Vigo ten autobuses a Sevenoaks e Gravesend.

Notas
-----

1. ↑  "Vigo". *data.ordnancesurvey.co.uk*.
2. ↑  "The-Gravesham-parishes-order-1999" (PDF). */s3-eu-west-2.amazonaws.com*. Arquivado dende o orixinal (PDF) o 19 de marzo de 2022. Consultado o 12 de febreiro de 2023.
3. ↑  Office for National Statistics : *Census 2001 : Parish Headcounts : Gravesham* Arquivado 03 de marzo de 2016 en Wayback Machine. Consultado o 6 de marzo de 2010
4. ↑  "KeyFigures". *neighbourhood.statistics.gov.uk* (en inglés). Arquivado dende o orixinal o 01 de outubro de 2015. Consultado o 12 de febreiro de 2023.
5. ↑  "History 1". *www.pitchero.com*. Consultado o 2023-02-13.
6. ↑  Kent Online
7. ↑  "Our Story – The Villager" (en inglés). Consultado o 2023-02-12.
8. ↑  Kent County Council

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Vigo, Kent Modificar a ligazón no Wikidata*** |

### Ligazóns externas

* Consello Parroquial de Vigo Arquivado 12 de febreiro de 2023 en Wayback Machine.
* CEIP Vila de Vigo

|  |  |
| --- | --- |
| Control de autoridades | 
* Wd: Q2468399
* GeoNames: 7296493
* OSM: 2265859

 |